b'\n_START_ARTICLE_\nRigoletto (opera)\n_START_PARAGRAPH_\nRigoletto je opera v treh dejanjih (\xc5\xa1tirih slikah) italijanskega skladatelja Giuseppeja Verdija. Libreto je po drami Kralj se zabava francoskega pisatelja Victorja Hugoja napisal Francesco Maria Piave. Pred krstno predstavo je imel skladatelj te\xc5\xbeave s cenzuro. Zgodba o nemoralnem kralju ni bila ustrezna, zato so bile izvedene manj\xc5\xa1e korekture, in sicer so kralja Franca I. iz Hugojeve drame nadomestili z vojvodo iz Mantove, dvornega \xc5\xa1aljivca Tribouleta so prekrstili v Rigoletta, Saint-Valliera v Monterona. Libretist Piave je Hugojevo dramo preimenoval v La Maledizione (slov. Prekletstvo), cenzuri pa tudi ta naslov ni bil v\xc5\xa1e\xc4\x8d, zato so morali opero poimenovati po dvornem norcu. Krstna predstava je bila v bene\xc5\xa1kem Teatru La Fenice 11. marca 1851. Naslovno vlogo je pel baritonist Felice Varesi._NEWLINE_Opera Rigoletto je danes del \xc5\xbeeleznega opernega repertoarja, v Verdijevem opusu pa je prva izmed treh oper (ob Traviati in Trubadurju), s katero se je mojster zapisal med najpomembnej\xc5\xa1e operne skladatelje vseh \xc4\x8dasov. Prva slovenska premiera Rigoletta je bila 19. novembra 1896 v Ljubljani.\n_START_SECTION_\nVsebina\n_START_PARAGRAPH_\nGodi se v \xc5\xa1estnajstem stoletju v Mantovi in bli\xc5\xbenji okolici.\n_START_SECTION_\nPrva slika\n_START_PARAGRAPH_\nPles v vojvodski pala\xc4\x8di._NEWLINE_Mladi vojvoda \xc5\xbeivi lahkomiselno in razvratno \xc5\xbeivljenje. Nobena lepa \xc5\xbeenska ni varna pred njegovim zalezovanjem. V tej gre\xc5\xa1ni strasti ga \xc5\xa1e podpihuje njegov grbasti dvorni burke\xc5\xbe Rigoletto. Na plesni slavnosti v svoji pala\xc4\x8di pripoveduje vojvoda svojemu dvorjanu Borsi o novi pustolov\xc5\xa1\xc4\x8dini z mladim dekletom, ki jo \xc5\xbee dalj \xc4\x8dasa tajno obiskuje. A zvestoba ni njegova \xc4\x8dednost, zato se \xc5\xbee razgleduje po novi \xc5\xbertvi, lepi grofici Ceprano. Grofa seveda kuha ljubosumje, zbadljivi dvorni norec pa se mu \xc5\xa1e roga. Vojvodi je grofi\xc4\x8din mo\xc5\xbe napoti, in Rigoletto mu kaj br\xc5\xbe nasvetuje, naj se ga znebi, s tem da ga zapre, iz\xc5\xbeene ali obglavi. Grof Ceprano prise\xc5\xbee ma\xc5\xa1\xc4\x8devanje. Ta \xc4\x8das vdre v dvorano \xc5\xa1e grof Monterone, ki zahteva zado\xc5\xa1\xc4\x8denja za svojo one\xc4\x8da\xc5\xa1\xc4\x8deno h\xc4\x8der in ho\xc4\x8de sam govoriti z vojvodo. Toda Rigoletto tudi njega posmehljivo odpravi. Razjarjeni Monterone prekolne norca in njegova gospoda, ki sta kriva njegove o\xc4\x8detovske bolesti. Stra\xc5\xbeniki grofa zgrabijo in zapro, pretreseni Rigoletto pa se spomni, da ima tudi sam h\xc4\x8der, ki mu je nad vse pri srcu.\n_START_SECTION_\nDruga slika\n_START_PARAGRAPH_\nRigolettova hi\xc5\xa1a z vrtom._NEWLINE_Besede prekletstva \xc5\xa1e vedno grbavcu kot usoden opomin odzvanjajo po u\xc5\xa1esih. Z nemirom v du\xc5\xa1i se vra\xc4\x8da domov. Iz no\xc4\x8dne teme stopi k njemu razbojnik Sparafucile in mu ponudi svoje zle usluge. Ker ne ve, kaj bi z njim, ga Rigoletto odkloni, zapomni pa si njegovo ime. Doma ga sprejme ljube\xc4\x8da h\xc4\x8di Gilda, ki jo je tu ljubosumno skril pred svetom. Pri tem pa niti ne sluti, da je vojvoda dekle \xc5\xbee bil izvohal in jo zapredel v svoje zanke. Pa\xc4\x8d pa mu sr\xc4\x8dnim stiskam predana h\xc4\x8di ne more povsem utajiti svojega nemira, zato naro\xc4\x8di zaskrbljeni o\xc4\x8de njeni skrbnici Giovanni, naj ima zanjo \xc5\xa1e bolj budno odprto oko. Pred hi\xc5\xa1o se tedaj oglasi neznan \xc5\xa1um, in Rigoletto br\xc5\xbe pohiti gledat, kaj se dogaja. Medtem se izmuzne vojvoda skozi odprta vrata v hi\xc5\xa1o, grbavec ne najde na vrtu ni\xc4\x8d sumljivega, zaklene hi\xc5\xa1o od zunaj in gre svojo pot. Takoj nato stopi vojvoda iz svojega skrivali\xc5\xa1\xc4\x8da, se izda Gildi za \xc5\xa1tudenta, ji izpove svojo vro\xc4\x8do ljubezen in jo premami. Ko se pa s ceste oglasi nov ropot, zapusti vojvoda naglo hi\xc5\xa1o skrivaj pri zadnjih vratih. Medtem se priplazijo zakrinkani dvorjani z grofom Cepranom, ki bi radi dekle \xe2\x80\x94 misle\xc4\x8d, da je Rigolettova ljubica \xe2\x80\x94 grbavcu ugrabili. Prav v tem se pa tudi Rigoletto nezaupno vrne, a zarotniki ga prepri\xc4\x8dajo, da nameravajo ugrabiti Cepranovo \xc5\xbeeno, ki stanuje v sosednji hi\xc5\xa1i. Dvorni norec jim je pri tem pripravljen \xc5\xa1e sam pomagati, zato\xc2\xa0\xc2\xbbzakrinkajo\xc2\xab\xc2\xa0\xc5\xa1e njega, a tako, da skoraj ni\xc4\x8d ne vidi. Na to vdro v njegovo lastno hi\xc5\xa1o, medtem ko Rigoletto dr\xc5\xbei lestev, ugrabijo Gildo in se izgube z njo v no\xc4\x8d. Ko sname grbavec kon\xc4\x8dno zavezo z o\xc4\x8di, spozna z grozo, da je pomagal lopovom ugrabiti svojo lastno h\xc4\x8der: Monteronovo prekletstvo se \xc5\xbee uresni\xc4\x8duje!\n_START_SECTION_\nDrugo dejanje\n_START_PARAGRAPH_\nV vojvodski pala\xc4\x8di._NEWLINE_Vojvoda divja, ker so mu pono\xc4\x8di odpeljali ljubico. Iz besed dvorjanov kmalu izve, da ti\xc4\x8di domnevna Rigolettova ljubica, Gilda, v njegovi pala\xc4\x8di, in ves bla\xc5\xbeen odhiti k njej. Kmalu zatem se kot ranjen lev privle\xc4\x8de Rigoletto. Dvorjani se mu posmehujejo in prilivajo s tem njegovi rani razbeljenega \xc5\xbeeleza. Skru\xc5\xa1en in zlomljen jim prizna, da je Gilda njegova h\xc4\x8di, in jih kle\xc4\x8de prosi, naj prizanesejo njeni nedol\xc5\xbenosti. Dvorjani pa ho\xc4\x8dejo sedaj norcu vrniti, kar koli je kdaj zlega zagre\xc5\xa1il nad njimi, in porogljivo mol\xc4\x8de. Iz na\xc4\x8dina, kako odpravijo vojvodinjinega pa\xc5\xbea, ki sporo\xc4\x8di gospodari\xc4\x8dino \xc5\xbeeljo, da bi rada govorila s soprogom, spozna Rigoletto, da je njegova h\xc4\x8di resni\xc4\x8dno v pala\xc4\x8di. \xc4\x8cez \xc4\x8das stopi sama v sobo pred o\xc4\x8deta in mu vsa v solzah prizna sramoto, ki ji je bila prizadejana. V tem peljejo grofa Monterona v je\xc4\x8do mimo vojvodove slike, ki ji ponovno zagrozi in kli\xc4\x8de pekel nad glavo. Tedaj tudi Rigoletto prekolne svojega gospoda.\n_START_SECTION_\nTretje dejanje\n_START_PARAGRAPH_\nPred bivali\xc5\xa1\xc4\x8dem razbojnika Sparafucila ob reki Mincio._NEWLINE_Trda no\xc4\x8d je. Ma\xc5\xa1\xc4\x8devalni Rigoletto je za dvajset \xc5\xa1kudov najel razbojnika, da bi vojvodo spravil s sveta. Ker pa ga Gilda kljub vsemu v svojem srcu \xc5\xa1e ljubi, bi ji o\xc4\x8de sedaj rad prej \xc5\xa1e dokazal vojvodov brezsramni gre\xc5\xa1ni zna\xc4\x8daj in nezvestobo. Zato pregovori razbojnikovo sestro Magdaleno, naj zvabi zapeljivca v hi\xc5\xa1o. V \xc4\x8dastnika preoble\xc4\x8deni vojvoda stopi res v Sparafucilovo hi\xc5\xa1o in naro\xc4\x8di sobo in vino. Magdalena se pri\xc4\x8dne lepemu neznancu prilizovati, in Gilda se skozi \xc5\xa1pranjo br\xc5\xbe prepri\xc4\x8da o vojvodovi nezvestobi. Vsa nesre\xc4\x8dna objame o\xc4\x8deta, ta pa jo odpravi domov, od koder naj se nemudoma preoble\xc4\x8dena napoti na konju v Verono, kamor bo prispel \xc5\xbee drugo jutro ponjo. Rigoletto izro\xc4\x8di nato razbojniku denar za umor, zapeljiv\xc4\x8devo truplo pa ho\xc4\x8de na vsak na\xc4\x8din sam vre\xc4\x8di v reko, da se bo tako s svojimi o\xc4\x8dmi prepri\xc4\x8dal o izvr\xc5\xa1enem ma\xc5\xa1\xc4\x8devanju. Ker se bli\xc5\xbea neurje, bi vojvoda rad kar tu preno\xc4\x8dil, in Sparafucile ga spremi v gornjo sobo. Magdalena bi bila morala gostu skrivaj odvzeti me\xc4\x8d, ker ji je pa tujec v\xc5\xa1e\xc4\x8d, prosi brata, naj ga ne umori. Sparafucile, ki mora Rigolettu izro\xc4\x8diti truplo, je prisiljen dr\xc5\xbeati besedo, sklene pa umoriti mesto njega koga drugega, \xc4\x8de bi ga \xc4\x8dez no\xc4\x8d privedla pot pod njegovo streho. Gilda, ki se je, slute\xc4\x8d zlo\xc4\x8din, skrivoma v mo\xc5\xa1ki obleki vrnila, se ho\xc4\x8de \xc5\xbertvovati za vojvodovo re\xc5\xa1itev. Med nevihto potrka na vrata in prosi, naj jo vzemo pod streho: Sparafucile izkoristi polo\xc5\xbeaj, za vrati jo zabode in stla\xc4\x8di v vre\xc4\x8do. Opolno\xc4\x8di pride Rigoletto po svoj plen in zadovoljen prevzame truplo. Tedaj se nenadoma oglasi iz sose\xc5\xa1\xc4\x8dine pesem, v kateri spozna dvorni norec \xe2\x80\x94 vojvodov glas! Rigoletto se zave, da nosi na ramah neko drugo \xc5\xbertev, odve\xc5\xbee vre\xc4\x8do in z grozo najde v njej svojo lastno umirajo\xc4\x8do h\xc4\x8der. Strahotno Monteronejevo prekletstvo se je nad nesre\xc4\x8dnim dvornim norcem do konca izpolnilo.'